Ο κανονισμός θεσπίζει το σύστημα οικολογικής διαχείρισης και οικολογικού ελέγχου (EMAS), το οποίο αποτελεί ένα εθελοντικό εργαλείο περιβαλλοντικής διαχείρισης υψηλών προδιαγραφών και απευθύνεται σε όλους τους οργανισμούς που προτίθενται να αξιολογήσουν τις περιβαλλοντικές τους επιδόσεις, να καταρτίσουν εκθέσεις σχετικά με αυτές και να τις βελτιώσουν. Η διαδικασία καταχώρισης στο EMAS Για την καταχώρισή τους στο EMAS οι οργανισμοί οφείλουν: να διενεργήσουν ανασκόπηση όλων των περιβαλλοντικών πτυχών των δραστηριοτήτων, των προϊόντων και των υπηρεσιών τους· να υιοθετήσουν μια περιβαλλοντική πολιτική που να περιλαμβάνει δέσμευση συμμόρφωσης με το σύνολο της σχετικής νομοθεσίας και επίτευξης διαρκών βελτιώσεων των περιβαλλοντικών τους επιδόσεων· να αναπτύξουν πρόγραμμα ενημέρωσης για συγκεκριμένους περιβαλλοντικούς σκοπούς και στόχους· να καθιερώσουν αποτελεσματικό σύστημα διαχείρισης για την υλοποίηση της περιβαλλοντικής πολιτικής τους και τη διασφάλιση της διαρκούς βελτίωσης· να διενεργούν περιβαλλοντικό έλεγχο για την αξιολόγηση του εφαρμοζόμενου συστήματος διαχείρισης και τη συνολική συμμόρφωση με την πολιτική και το πρόγραμμά τους· να συντάσσουν περιβαλλοντική δήλωση σχετικά με τις επιδόσεις τους με βάση τους στόχους τους και τα μέτρα που πρόκειται να ληφθούν μελλοντικά. Επικύρωση Η περιβαλλοντική ανασκόπηση, το σύστημα διαχείρισης, η διαδικασία ελέγχου και η δήλωση πρέπει να εγκριθούν από διαπιστευμένο επαληθευτή περιβάλλοντος. Η επικυρωμένη δήλωση καταχωρίζεται και δημοσιοποιείται. Χρήση του λογοτύπου του EMAS Οι οργανισμοί που ολοκληρώσουν επιτυχώς όλα τα στάδια της καταχώρισης μπορούν να χρησιμοποιούν το λογότυπο του EMAS στα επιστολόχαρτά τους, καθώς και σε αναφορές στις δραστηριότητες και τις υπηρεσίες τους για να επιδεικνύουν τη δέσμευσή τους ως προς τη βελτίωση των περιβαλλοντικών τους επιδόσεων. Αποφάσεις της Ευρωπαϊκής Επιτροπής Η Ευρωπαϊκή Επιτροπή έχει εκδώσει μια σειρά αποφάσεων σε σχέση με τον κανονισμό (ΕΚ) αριθ. 1221/2009. Σε αυτές περιλαμβάνονται οι εξής: απόφαση 2011/832/ΕΕ σχετικά με οδηγό για την εταιρική καταχώριση της Ευρωπαϊκής Ένωσης (ΕΕ), την καταχώριση οργανισμών χωρών εκτός ΕΕ και την καταχώριση παγκόσμιας εμβέλειας σύμφωνα με τον κανονισμό (ΕΚ) αριθ. 1221/2009· απόφαση (ΕE) 2016/1621 για ένα έγγραφο καθοδήγησης σχετικά με τις κοινοποιήσεις προς τους φορείς διαπίστευσης και αδειοδότησης από επαληθευτές περιβάλλοντος που δραστηριοποιούνται σε κράτος μέλος της ΕΕ άλλο από εκείνο στο οποίο χορηγήθηκε η διαπίστευση ή η άδεια σύμφωνα με τον κανονισμό (ΕΚ) αριθ. 1221/2009· απόφαση (ΕΕ) 2023/2463 για τη δημοσίευση του οδηγού χρήστη που περιγράφει τις αναγκαίες ενέργειες για τη συμμετοχή στο EMAS. Η Επιτροπή εξέδωσε επίσης μια πρόσθετη σειρά αποφάσεων σχετικά με τα τομεακά έγγραφα αναφοράς που αφορούν τις βέλτιστες πρακτικές περιβαλλοντικής διαχείρισης, τους δείκτες περιβαλλοντικών επιδόσεων ανά τομέα και τους δείκτες αναφοράς της αριστείας για: τον τομέα του λιανικού εμπορίου [απόφαση (ΕE) 2015/801]· τον τομέα του τουρισμού [απόφαση (ΕE) 2016/611]· τον κλάδο τροφίμων και ποτών [απόφαση (ΕE) 2017/1508]· τον γεωργικό τομέα [απόφαση (ΕE) 2018/813]· τον τομέα της κατασκευής ηλεκτρικού και ηλεκτρονικού εξοπλισμού [απόφαση (ΕE) 2019/63]· τον τομέα της αυτοκινητοβιομηχανίας [απόφαση (ΕE) 2019/62]· τον τομέα της δημόσιας διοίκησης [απόφαση (ΕE) 2019/61]· τον τομέα της διαχείρισης αποβλήτων [απόφαση (ΕE) 2020/519]· τον τομέα κατασκευής μεταλλικών προϊόντων [απόφαση (ΕE) 2021/2053]· τον τομέα των τηλεπικοινωνιών και των υπηρεσιών τεχνολογιών πληροφοριών και επικοινωνιών [απόφαση (ΕE) 2021/2054]. Τροποποιήσεις της νομοθεσίας Ο κανονισμός (ΕΚ) αριθ. 1221/2009 έχει τροποποιηθεί τρεις φορές. O κανονισμός (ΕE) αριθ. 517/2013 τροποποίησε τον κανονισμό ώστε να ληφθεί υπόψη η προσχώρηση της Κροατίας στην ΕΕ τον Ιούλιο του 2013. O κανονισμός (ΕΕ) 2017/1505 τροποποίησε τα παραρτήματα I, II και III προκειμένου να ληφθούν υπόψη οι απαιτήσεις που ορίζονται στη νέα έκδοση του διεθνούς προτύπου ISO 14001. Οι οργανισμοί που επιθυμούν να λάβουν ή να διατηρήσουν τόσο την καταχώριση στο EMAS όσο και την πιστοποίηση ISO 14001 διενεργούν συχνά μια ενιαία διαδικασία ελέγχου/πιστοποίησης, για αυτό και θα πρέπει να διατηρείται συνοχή μεταξύ των απαιτήσεων αυτών των δύο μέσων. Ο κανονισμός (ΕE) 2018/2026 τροποποίησε το παράρτημα IV για να λάβει υπόψη τις βελτιώσεις που έχουν προσδιοριστεί χάρη στην εμπειρία που αποκτήθηκε από τη λειτουργία του EMAS. Δεδομένου του αριθμού και της φύσης των τροποποιήσεων αυτών, κρίθηκε σωστό να αντικατασταθεί ολόκληρο το παράρτημα IV για λόγους σαφήνειας. Κατάργηση Ο κανονισμός (ΕΚ) αριθ. 1221/2009 καταργεί τον κανονισμό (ΕΚ) αριθ. 761/2001 και τις αποφάσεις 2001/681/ΕΚ και 2006/193/ΕΚ.